paragraph_text: Članak 175., formalno poznat kao §175 StGB, bio je članak Kaznenog zakona Njemačke (Strafgesetzbuch – StGB) koji je tretirao mušku homoseksualnost, odnosno homoseksualne odnose između muškaraca, kao kazneno djelo. Zakon je postojao od 1. siječnja 1872. do 11. lipnja 1994. godine. Do 1969. isti članak je osuđivao i protuprirodne odnose sa životinjama (1935. bio mu je dodan dio 175b). Ukupno je oko 140 000 muškaraca kažnjeno po članku 175.